# ที่ ปชส. 013/2568 ฝ่ายบริหารการตลาดและประชาสัมพันธ์

#  19 มีนาคม 2568

**โตโยต้า ธุรกิจชุมชนพัฒน์ ร่วมกับกรมส่งเสริมอุตสาหกรรม จัดพิธีฉลองความสำเร็จ โครงการความร่วมมือเพื่อพัฒนาวิสาหกิจชุมชนไทยสู่ความยั่งยืน**

**ผ่านองค์ความรู้ “วิถีชุมชนพัฒน์….TSI Way”**

***=======================================================================***

**ดร.ณัฐพล รังสิตพล ปลัดกระทรวงอุตสาหกรรม นางสาวณัฏฐิญา เนตยสุภา อธิบดีกรมส่งเสริมอุตสาหกรรม นายสุรภูมิ อุดมวงศ์ รองกรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด พร้อมด้วยคณะเจ้าหน้าที่จากกรมส่งเสริมอุตสาหกรรม และคณะผู้บริหารระดับสูง บริษัท โตโยต้า มอเตอร์ ประเทศไทย จำกัด ร่วมเป็นเกียรติภายในงานฉลองความสำเร็จ โครงการความร่วมมือเพื่อพัฒนาวิสาหกิจชุมชนไทยสู่ความยั่งยืน เมื่อวันพุธที่ 19 มีนาคม 2568 ที่ผ่านมา ณ Toyota ALIVE บางนา**

บริษัท โตโยต้า มอเตอร์ ประเทศไทย จำกัด ได้ริเริ่มโครงการ **“โตโยต้า ธุรกิจชุมชนพัฒน์”** ตั้งแต่ปี พ.ศ. 2557 จากการที่โตโยต้าเล็งเห็นถึงความสำคัญของธุรกิจชุมชน ซึ่งเป็นรากฐานที่สำคัญในการขับเคลื่อนเศรษฐกิจของประเทศ และมุ่งหวังที่จะมีส่วนช่วยในการแก้ไขปัญหา ปรับปรุง และพัฒนาการดำเนินงานของธุรกิจชุมชนไทยให้สามารถเพิ่มประสิทธิภาพ ลดต้นทุน เพิ่มพูนกำไร และดำเนินธุรกิจได้อย่างยั่งยืน

ตลอดระยะเวลา 11 ปี ที่ผ่านมา โครงการ **“โตโยต้า ธุรกิจชุมชนพัฒน์”** ได้มีส่วนเข้าไปช่วยเหลือธุรกิจชุมชนในลักษณะของการเป็น “พี่เลี้ยงทางธุรกิจ” โดยการนำองค์ความรู้ **“วิถีชุมชนพัฒน์ หรือ TSI Way”** **ผสมผสานร่วมกับแนวคิดภูมิปัญญาชุมชน** ไปประยุกต์ใช้ในการปรับปรุงให้เหมาะสมกับบริบทและความพร้อมของธุรกิจชุมชนนั้นๆ และพัฒนาธุรกิจชุมชนให้มีประสิทธิภาพการดำเนินงานที่ดียิ่งขึ้น

เริ่มจากการเข้าไปศึกษาดูกระบวนการทำงานจริงของธุรกิจ **(GENCHI GENBUTSU)** มองหาความสูญเปล่าในการดำเนินงานของธุรกิจ **(MUDA)** ปรึกษาหาแนวทางแก้ไขร่วมกันกับธุรกิจ พร้อมแนะนำวิธีการปรับปรุงพัฒนากระบวนการทำงานต่างๆ **(KAIZEN)** โดยใช้องค์ความรู้ด้านการผลิตของโตโยต้า **(Just in Time, JIDOKA, Karakuri, etc.)** ตลอดจนส่งเสริมการสร้างมาตรฐานเพื่อควบคุมคุณภาพให้สม่ำเสมอ **(STANDARDIZE)**

**โดยมุ่งเน้นการพัฒนาธุรกิจใน 5 ด้านหลัก ทั้งในด้านผลิตภาพ (Productivity) คุณภาพ (Quality) การส่งมอบสินค้าที่ตรงเวลา (Delivery) การจัดการสินค้าคงคลัง (Inventory) และต้นทุนในกระบวนการ (Work in process)** ซึ่งมีส่วนช่วยให้การดำเนินงานของธุรกิจเหล่านี้ มีการพัฒนาและได้ผลลัพธ์ที่ดีขึ้นในด้านต่างๆ อย่างเป็นรูปธรรม **สามารถลดต้นทุน เพิ่มผลิตภาพ และสร้างผลกำไร** พร้อมทั้งมุ่งหวังให้ธุรกิจต่างๆ เหล่านี้สามารถนำความรู้ที่ได้ไปต่อยอดพัฒนาและอยู่รอดได้ด้วยตนเองอย่างยั่งยืน **(JIRITSUKA)**

สำหรับความร่วมมือกันระหว่าง โตโยต้า ธุรกิจชุมชนพัฒน์ และกรมส่งเสริมอุตสาหกรรม กระทรวงอุตสาหกรรม ถือเป็นการยกระดับการส่งเสริมและพัฒนาผู้ประกอบการไทยให้เป็นไปได้อย่างครบวงจร ครอบคลุมในทุกมิติของการดำเนินงานมากยิ่งขึ้น ผ่านองค์ความรู้ด้านการผลิตที่เป็นจุดเด่นของโตโยต้า ในขณะที่กรมส่งเสริมอุตสาหกรรมซึ่งมีศักยภาพในการให้ความสนับสนุนแก่ผู้ประกอบการไทย เป็นส่วนที่มาช่วยเติมเต็มการพัฒนาในด้านอื่นๆที่ผู้ประกอบการไทยต้องการ อาทิ ทักษะการบริหารจัดการของผู้ประกอบการ การตลาด การเงินการบัญชี การพัฒนาผลิตภัณฑ์และบรรจุภัณฑ์ ระบบโลจิสติกส์ ตลอดจนด้านนวัตกรรมและเทคโนโลยีต่างๆ

ในปีที่ผ่านมา โตโยต้า ธุรกิจชุมชนพัฒน์ ร่วมกับกรมส่งเสริมอุตสาหกรรม ได้เข้าไปช่วยปรับปรุงและพัฒนาธุรกิจชุมชน รวมทั้งสิ้น 9 แห่ง ได้แก่

1. วิสาหกิจชุมชนแปรรูปข้าวและผลไม้น่าน จังหวัดน่าน
2. วิสาหกิจชุมชนหนองหลวงม่วงไข่แปรรูปพริก จังหวัดแพร่
3. วิสาหกิจชุมชนฮัซบีโรตีกรอบจิ๋ว จังหวัดสตูล
4. วิสาหกิจชุมชนผลิตภัณฑ์แปรรูปจากข้าวเม่า จังหวัดบุรีรัมย์
5. วิสาหกิจชุมชนกลุ่มแคปหมูอิ่มสุข จังหวัดอุดรธานี
6. วิสาหกิจชุมชนบ้านช่างสกุลบายศรี จังหวัดราชบุรี
7. วิสาหกิจชุมชนแปรรูปมะม่วงสวนลุงบุญสมบ้านผารังหมี จังหวัดพิษณุโลก
8. วิสาหกิจชุมชนเพชรคีรีโฮมสเตย์ จังหวัดนครศรีธรรมราช
9. วันมอร์ไทยคราฟช็อกโกแลต จังหวัดนครศรีธรรมราช

จนถึงปัจจุบัน โตโยต้า ธุรกิจชุมชนพัฒน์ ได้มีส่วนเข้าไปช่วยเหลือปรับปรุงและ**พัฒนาการดำเนินงานของธุรกิจชุมชนไทยไปแล้วทั้งสิ้น 39 แห่งทั่วประเทศ** **ซึ่งส่งผลให้เกิดผลลัพธ์ที่ดีขึ้นในด้านต่างๆ อย่างเป็นรูปธรรม สามารถลดต้นทุน เพิ่มผลิตภาพ และสร้างผลกำไร คิดเป็นมูลค่ารวมได้กว่า 320 ล้านบาท** พร้อมทั้งได้มีการยกระดับธุรกิจชุมชนที่มีผลการปรับปรุงเป็นเลิศ สู่การเป็น “ศูนย์การเรียนรู้โตโยต้า ธุรกิจชุมชนพัฒน์” 6 แห่ง ครอบคลุมพื้นที่ครบทุกภูมิภาคทั่วประเทศ

สำหรับแนวทางการดำเนินงานของโครงการ โตโยต้า ธุรกิจชุมชนพัฒน์ ต่อจากนี้ **มีความมุ่งหวังที่จะยกระดับการถ่ายทอดองค์ความรู้เพื่อช่วยปรับปรุงและพัฒนาธุรกิจชุมชนไทยให้ครอบคลุมครบทั้ง 23 ประเภทของกลุ่มวิสาหกิจชุมชนในประเทศไทย** จากที่ในปัจจุบันทางโครงการได้มีส่วนในการเข้าไปช่วยปรับปรุงแล้ว 9 ประเภทด้วยกัน โดยเชื่อมั่นว่า ภายใต้ความร่วมมือกันของโครงการโตโยต้า ธุรกิจชุมชนพัฒน์ และกรมส่งเสริมอุตสาหกรรม พร้อมด้วยองค์ประกอบทางความรู้ต่างๆ เหล่านี้ จะเป็นประโยชน์ต่อผู้ประกอบการไทย ในการพัฒนาศักยภาพการขับเคลื่อนธุรกิจของตนเองได้อย่างครบวงจร และช่วยยกระดับขีดความสามารถในการแข่งขันของผู้ประกอบการไทยได้อย่างยั่งยืน ตลอดจนเป็นส่วนหนึ่งในกลไกสำคัญในการพัฒนาเศรษฐกิจฐานราก และสร้างเสถียรภาพแก่เศรษฐกิจของประเทศต่อไป